จัดระเบียบ7เดือนผ่าน วันนี้คนคลองถมหัวเราะ หรือร่ำไห้
หลังมีนโยบายจัดระเบียบพื้นที่ให้ผู้ค้าที่เคยตั้งแผงลอยอยู่ในบริเวณถนนมหาจักร รอบคลองถมเซ็นเตอร์ให้ย้ายออกจากพื้นที่ และห้ามกลับเข้ามาขายอีกโดยเด็ดขาด ภาพของถนนมหาจักรที่เป็นตลาดสินค้าราคาถูก ศูนย์รวมสินค้าหลากหลาย คลาคล่ำไปด้วยไปผู้ซื้อและผู้ขาย บัดนี้กำลังจะกลายเป็นภาพแห่งความหลัง คลองถมในวันนี้ไม่เหมือนเดิมอีกแล้ว แม้รอบด้านจะยังพอมีร้านค้าตั้งเรียงรายอยู่บ้าง แต่ชีวิตชีวาที่เคยมีกลับหายไปโดยสิ้นเชิง ตั้งแต่มีการจัดระเบียบพื้นที่มาตั้งแต่วันที่ 2 มีนาคม พ.ศ.2558 จนถึงตอนนี้ผ่านมาแล้วกว่า 7 เดือน วันนี้ ,ทีมข่าวเฉพาะกิจไทยรัฐออนไลน์, มาดูว่าวันนี้คลองถมมีความปลี่ยนแปลงไปในทิศทางใด ดีขึ้น หรือ แย่ลง,โดยเมื่อทีมข่าวเฉพาะกิจไทยรัฐออนไลน์ ได้เริ่มต้นการสำรวจ พบว่า,บรรยากาศของตลาดคลองถม หลังผ่านการจัดระเบียบมา 7 เดือน ถนนหนทางดูโล่งสะอาดตา รถยนต์สามารถสัญจรไปมาได้สะดวกขึ้น  แผงลอยที่เคยวางอยู่ตามถนนถูกจัดให้เป็นระเบียบโดยย้ายไปอยู่บนทางเท้า แต่สำหรับบรรยากาศการค้านั้นกลับเงียบเหงา พ่อค้าแม่ค้าต่างพากันนั่งหงอยท่ามกลางอากาศที่ร้อนจัด สายตาต่างสอดส่องไปตามถนนหนทางเพื่อคอยระวังเจ้าหน้าที่เทศกิจที่จะผ่านมา และพร้อมจะยึดอะไรก็ตามที่วางขายบนทางสาธารณะ รถเข็นที่ขายของกินต่างพากันเดินไปตามทางวนไปวนมาโดยไม่กล้าหยุดอยู่กับที่นอกจากจะมีคนเรียกซื้อของ แม้จะได้ขายของแต่ก็ต้องห่วงหน้าพะวงหลัง ไม่ช้าความเงียบเหงาก็กลายเป็นความวุ่นวายขึ้นทันที ที่เทศกิจขี่รถออกตรวจและไล่ให้รถเข็นออกจากพื้นที่จนพ่อค้าต้องวิ่งหนีกัน, เป็นบรรยากาศและภาพที่คนในคลองถมเห็นกันจนชินตา ความวังเวงไม่ได้บังเกิดขึ้นแต่เพียงบนถนนมหาจักร แต่ในตัวคลองถมเซ็นเตอร์ เองที่วันนี้มองไปทางไหนก็เห็นแต่ พบว่ามีการขึ้นประกาศขายล็อก หรือ ปล่อยให้เช่าในราคาที่ถูกลง ในขณะที่ร้านค้าที่เปิดขาย ก็อยู่ในสภาพเงียบเหงา คนขายมีมากกว่าคนซื้อ โดยผู้ค้าส่วนใหญ่สีหน้าค่อนข้างเคร่งเครียด ไม่คึกคักอย่างที่เคยเป็นมา,ให้ไปขายที่อื่นก็มีแต่ขาดทุน,เฮียเล็ก, พ่อค้าแผงลอย ขายลูกยางปัดน้ำฝน เล่าถึงอดีตที่หอมหวานของตลาดคลองถมให้ฟังว่า ที่นี่เคยเป็นสวรรค์ของนักช็อปของถูกจากทั่วสารทิศ เพราะรวบรวมสินค้านานาชนิด ที่ลูกค้าต้องการไว้อย่างครบวงจร ในอดีตบรรยากาศของคลองถมจะคึกคักมาก เพราะร้านค้ามีเยอะลูกค้าก็เยอะตามไปด้วย แต่ก่อนจะเห็นภาพบรรยากาศของความเป็นตลาดขนาดใหญ่ การต่อรองราคาระหว่างผู้ซื้อผู้ขาย คนที่เดินไปเดินมาถามหาสินค้าที่ต้องการ นี่คือชีวิตของคลองถม แต่ตอนนี้มันต่างกันมาก จนบางครั้งไม่อาจนึกไปถึงภาพบรรยากาศเก่าๆ ได้ ถนนมหาจักรเส้นนี้ แทบจะไม่เหลือความทรงจำใดๆ ไว้เลย ตั้งแต่มีการจัดระเบียบทุกอย่างก็เปลี่ยนไปหมด,ใช้ชีวิตเหมือนขโมยในคราบของพ่อค้า ต้องหันซ้าย-ขวา ระวังเทศกิจ,นอกจากรายได้ที่ลดลงเพราะลูกค้าหายไปแล้ว พ่อค้าแม่ค้าที่เลือกจะไม่ย้ายไปไหน ยังต้องเผชิญกับชะตากรรมเดียวกัน อมรชัย พ่อค้ารถเข็นขายน้ำ ที่อาศัยคลองถมเป็นแหล่งทำมาหากินถึง 8 ปี โดยอมรชัย เล่าให้ทีมข่าวเฉพาะกิจไทยรัฐออนไลน์ ถึงชีวิตอันขมขื่นว่า ตอนนี้แค่เข็นรถเข้าไปในพื้นที่ ก็มีสิทธิ์ถูกยึดเครื่องมือทำมาหากินคู่ชีพ ขึ้นท้ายรถไปเสียค่าปรับที่สำนักงานเขต ซึ่งค่าปรับคือ 2,000 บาทถ้วนไม่ขาดไม่เกิน จากชีวิตพ่อค้ารถเข็น รายได้ไม่ต่ำกว่าวันละ 700 บาท ตอนนี้ขายของได้วันหนึ่ง ไม่ถึง 300 บาท ลดลงเกินกว่าครึ่งของที่เคยขายได้ แถมยังต้องแบกรับความเสี่ยง ที่อาจจะเจอค่าปรับครั้งละ 2,000 บาท ครั้นจะให้ย้ายไปทำมาหากินที่อื่นก็ไม่สามารถ เพราะเป็นเพียงคนหาเช้ากินค่ำ ทำให้ไม่มีเงินมากพอจะย้ายไปทำมาหากินที่อื่น,รายได้ลดฮวบ 90% จากไม่มีเวลากินข้าว ตอนนี้เวลาเหลือเพียบ,ผลกระทบของการจัดระเบียบมันมีมากจนกระเทือนไปทั่วทั้งอาณาบริเวณโดยรอบ ศูนย์การค้าคลองถมเซ็นเตอร์เองก็ไม่ได้อยู่ในข้อยกเว้น ถึงจะไม่ได้เป็นร้านแผงลอยและไม่เกี่ยวข้องกับการจัดระเบียบ แต่ในเมื่อข้างนอกไม่มีลูกค้าแล้วนับประสาอะไรกับข้างใน แถมยังต้องแบกภาระค่าเช่าแผงที่แพงลิบลิ่ว แต่ขายได้ยังไม่พอค่าเหนื่อย,โดยคุณลัด เจ้าของร้านกิตติศักดิ์ ที่ขายของอยู่ที่นี่มา 15 ปี บรรยายถึงการค้าขายในเวลานี้ว่า, นับวันมีแต่จะถอยหลัง หลายเดือนมานี้ เรื่องกำไรไม่ต้องพูดถึง แค่ค่าเช่าล็อกขายของยังไม่พอจ่าย วันเวลาเก่าๆ ที่ขายดิบขายดี จนแทบจะไม่มีเวลากินข้าว มาวันนี้ มีเวลากินข้าวได้แทบทั้งวัน เพราะขายของแทบไม่ได้,ก่อนหน้านี้ถือว่าขายดี บางเดือนมีรายได้หลักแสน แต่พอมีการจัดระเบียบร้านค้าด้านนอกแล้วบ้านเมืองก็ไม่แน่นอนคนก็ไม่อยากออกมาใช้เงิน ยิ่งพอมีข่าวว่าคลองถมโดนปิด ลูกค้าประจำจากต่างจังหวัดก็ไม่เข้ามาเลย ทั้งที่จริงๆ แล้วเป็นแค่รอบนอก ตอนนี้ลูกค้าแทบไม่มีเลย จากอดีตที่เคยรุ่งเรือง ตอนนี้รายได้ลดลงไปประมาณ 90 เปอร์เซ็นต์ เดี๋ยวนี้ขายได้เดือนหนึ่ง 40,000 บาทก็หักค่าเช่าได้พอดี แต่ส่วนมากจะไม่ถึง ถ้ายังเป็นแบบนี้อีกไม่เกิน 2 เดือน คงต้องถอยเหมือนกัน แม้จะอยู่ที่นี่มานานถึง 15 ปี และไม่เคยคิดว่าจะมีวันที่ต้องย้ายออกจากคลองถม เหมือนกับคนอื่นๆ ที่เคยขายมา 10-15 ปี ตอนนี้หนีออกกันเกือบหมด เชื่อไหมว่าในยุครุ่งเรืองค่าเช่าที่นี่แพงมาก แต่คนก็ยังแย่งเพื่อที่จะได้เป็นเจ้าของ เดี๋ยวนี้ลดเหลือเดือนละ 20,000 บาท ยังไม่มีใครเอาเพราะมันไม่มีคนเดินแล้ว ร้านที่ขายกันอยู่ส่วนมากก็เป็นเจ้าใหม่ที่เพิ่งเข้ามา แต่เชื่อว่าคงทนได้อีกไม่นานเหมือนกัน,คนไทยไม่ได้รวย คนหาเช้ากินค่ำอยากมีโอกาส,เฮียป้อม เจ้าของร้านอุปกรณ์เครื่องเสียงในคลองถมเซ็นเตอร์ พ่อค้าที่เติบโตและมีความผูกพันกับย่านคลองถมมาตั้งแต่วัยเด็ก พูดถึงการจัดระเบียบคลองถมว่า พ่อค้าแม่ค้าที่นี่เข้าใจว่าการจัดระเบียบ ในตอนแรกก็เข้าใจกันว่า จะแบ่งพื้นที่ให้ส่วนของทางเดิน และส่วนของที่ขายของให้เป็นระบบระเบียบ แต่เอาเข้าจริงๆ มันไม่ใช่อย่างที่คิด พ่อค้าแม่ค้าด้านนอกโดนไล่ไปขายที่อื่นเลย อย่าลืมนะว่า ในคลองถมไม่ได้มีแต่คนที่ขายประจำ ยังมีอีกหลายๆ คนที่เงินเดือนประจำไม่พอกิน จึงมาหารายได้พิเศษที่นี่ แต่ตอนนี้ไม่เหลือแล้ว,โดยส่วนตัวถึงจะเห็นด้วยกับการจัดระเบียบถนน แต่ถ้าห้ามขายเลยซะทีเดียวจะไปเอาอย่างประเทศที่เจริญแล้วคงไม่ได้ เพราะคนไทยส่วนมากไม่ได้ร่ำรวย คนหาเช้ากินค่ำยังมีอยู่มากทุกคนอยากมีโอกาสอยากมีชีวิตที่ดี คลองถมคือศูนย์รวมทุกอย่าง ทุกคนที่นี่ได้รับผลกระทบกันหมด เพราะคนเขาไม่มาเดินกันแล้ว อย่าว่าแต่พ่อค้าแม่ค้าเลย วินมอเตอร์ไซค์ยังเจ๊ง ยิ่งสื่อนำเสนอไปตอนนั้นว่าอวสานคลองถม ทั้งที่ตัวคลองถมเซ็นเตอร์จริงๆ ยังอยู่ แต่คนที่ฟังไม่รู้ ก็เหมารวมกันหมด พอบอกคลองถมห้ามขาย บวกกับเศรษฐกิจแบบนี้ข้างในก็พังไปด้วย,บ้านตัวเองยังต้องขอทางคนอื่นออก ทิ้งซากขยะเกลื่อน,เมื่อฟังคนขายของไปแล้ว ตอนนี้ถึงคิว ,เจ้าของบ้านย่านถนนมหาจักร, ซึ่งเป็น หญิง วัย 52 ปี ไม่ขอเปิดเผยชื่อ ได้ปรับทุกข์กับทีมข่าวเฉพาะกิจไทยรัฐออนไลน์ ว่า ตัดสินใจมาซื้อบ้านและเปิดกิจการเป็นของตัวเองมาเกือบ 20 ปี เดิมทีไม่มีปัญหาอะไรเพราะตลาดคลองถมยังอยู่แค่บริเวณรอบๆ คลองถมเซ็นเตอร์ แต่ช่วงหลังมีตลาดวันเสาร์–อาทิตย์ ปัญหาต่างๆ ก็ตามมา จนต้องตัดสินใจย้ายกิจการไปอยู่ที่อื่น ส่วนบ้านที่ซื้อไว้ก็เป็นเพียงที่อยู่อาศัยในช่วงเลิกงานเท่านั้น,ปัญหาไม่ได้มีเฉพาะเรื่องความเป็นส่วนตัวแต่มันกระทบกับกิจการที่ทำอยู่ ลูกค้าที่เคยมาสั่งซื้อของก็ไม่อยากเข้ามาที่ร้านเพราะมันไม่สะดวกทั้งรถติด จอดรถก็ไม่ได้ หรือรถที่จะเอาของมาส่งที่ร้าน เคยไปเฉี่ยวชนกับร่มที่พวกแม่ค้าตั้งไว้จนเกือบมีเรื่อง สุดท้ายรถส่งของก็ไม่เข้ามา ต้องไปนัดส่งกันที่อื่นก่อนจะใช้รถเข็นขนเข้ามาในร้านอีกที พอเป็นแบบนี้จึงตัดสินใจไปตั้งร้านอยู่ที่อื่นซึ่งไม่ไกลจากที่เดิมมากนัก,หลังจากที่ได้ยินข่าวว่าจะมีการจัดระเบียบคลองถม ตอนนั้นไม่ได้ใส่ใจอะไรมากเพราะเคยมีการประกาศแบบนี้มาบ้างแล้วแต่ไม่เคยทำได้ แต่ตอนนี้ถนนมหาจักรได้กลับมาเป็นของสาธารณะอีกครั้ง หลังมีการจัดระเบียบอย่างจริงจัง ปัญหาที่เคยเจอก็หมดไป,รถฉุกเฉินเข้าโรงพยาบาลได้สะดวกขึ้น,ส่วน ,พี่ปุ๊ก คนขับรถฉุกเฉินของโรงพยาบาลกลาง, มายาวนานกว่า 18 ปี เล่าว่าเห็นด้วยกับการจัดระเบียบคลองถมเพราะว่าการจราจรมันสะดวกขึ้นมาก แม้วันเสาร์อาทิตย์จะมีรถมาจอดบนถนนมหาจักรแต่ก็ยังโล่งกว่าตอนที่มีตลาดแผงลอย แต่ก็ยอมรับว่าเสียดายร้านค้าแผงลอยหายไปเยอะ เพราะตลอดระยะเวลาที่ทำงานอยู่โรงพยาบาลกลาง ก็มักจะออกไปเดินหาซื้อของอยู่ประจำ,ขายกันจนเละ ไร้ระเบียบ ชาวบ้านเดือดร้อน โดนจับไม่รู้กี่รอบไม่เคยเข็ดหลาบ,นายประสาร ชูชาติ เจ้าหน้าที่เทศกิจหัวหน้าชุดจุดเฝ้าระวังถนนเสือป่า, พูดถึงนโยบายการจัดระเบียบพื้นที่ถนนมหาจักรว่า ถนนมหาจักรย่านคลองถม มีนโยบายการจัดระเบียบพื้นที่ตรงนี้มีมา 2 ครั้งแล้ว แต่ติดปัญหาหลายด้านจนไม่สามารถทำได้ เมื่อก่อนสังเกตดูรอบๆ คลองถมจะเละมาก ผู้ค้ารุกล้ำผิวจราจรจนมีปัญหารถติดตามมา ไหนจะปัญหาทิ้งขยะสกปรก พอขายเสร็จก็ปล่อยไปแบบนั้นไม่ได้มาสนใจ รถเข็นต่างด้าวก็เข็นขายตลอด พวกนี้เข้ามาแบบถูกต้องหรือเปล่าก็ไม่ทราบ ปัญหามันมีเยอะมาก เรื่องแบบนี้เป็นการเอาเปรียบสังคมมากเกินไป เจ้าหน้าที่ได้รับการร้องเรียนบ่อย ทางภาครัฐก็มีความคิดว่าจะทำอย่างไรให้บ้านเมืองเป็นระเบียบเรียบร้อย,เจ้าหน้าที่เทศกิจหัวหน้าชุดจุดเฝ้าระวังถนนเสือป่า เผยอีกว่า ,พวกผู้ค้าส่วนมากไม่ใช่คนแถวนี้แต่มาจากทั่วสารทิศ ตรงไหนมีช่องว่างก็เข้าเสียบ จนคลองถมกลายเป็นตำนาน แต่เป็นตำนานของความเละไร้ระเบียบ เมื่อก่อนวันเสาร์-อาทิตย์ ไม่ต้องพูดถึงจะเข้ามาในถนนมหาจักรไม่ได้เลย คนที่อยู่บ้านแถวนี้ต้องปิดบ้านหนี เจ้าหน้าที่มีความคิดที่จะจัดระเบียบมาหลายครั้งแล้วแต่ทำไม่สำเร็จ เพราะติดเรื่องของกฎหมายหลายอย่าง ทั้งๆ ที่รู้ว่าเป็นการกระทำผิด แต่เมื่อทำอะไรมากไม่ได้จึงต้องอนุโลมให้ มีข้อแม้ว่าต้องอยู่ในระเบียบแต่มันก็ไม่เป็นไปตามนั้น ปัญหาในย่านคลองถมจึงแก้ยากมากแต่ตอนนี้ก็แก้ไขได้แล้ว,เทศกิจตรึงพื้นที่มา 6 เดือนแล้วโดยขอกำลังจากเขตอื่นๆ มาช่วย รอบคลองถมเป็นพื้นที่จัดระเบียบ มีการแจ้งเตือนไปหลายครั้ง แต่พอเตือนแล้วไม่ฟังก็ต้องโดนจับ บางคนโดนจับหลายรอบไม่เข็ดหลาบ โดยเฉพาะพวกรถเข็นพวกนี้ มีคนหนุนหลัง มาเป็นกลุ่มพอโดนจับก็มีคนไปเอาของออกให้ เป็นกลุ่มของคนต่างด้าว ตอนนี้จึงต้องร่วมมือกับหลายหน่วยงานเพื่อจัดระเบียบพื้นที่ เทศกิจจะตั้งจุดเฝ้าระวังและมีรถออกตรวจตลอดเวลา เพื่อดูแลเรื่องความเป็นระเบียบเรียบร้อย เพราะพื้นที่นี้ห้ามไม่ให้ผู้ค้ากลับเข้ามาทำการค้าอีก เจ้าหน้าที่เทศกิจถนนเสือป่า กล่าว 
หลังมีนโยบายจัดระเบียบพื้นที่ให้ผู้ค้าที่เคยตั้งแผงลอยอยู่ในบริเวณถนนมหาจักร รอบคลองถมเซ็นเตอร์ให้ย้ายออกจากพื้นที่และห้ามกลับเข้ามาขายอีกโดยเด็ดขาด
จัดระเบียบคลองถม,คลองถม,จัดระเบียบร้านค้า,ทีมข่าวเฉพาะกิจไทยรัฐออนไลน์,จัดระเบียบ,เทศกิจ,จับร้านค้า,แผงลอย,แม่ค้าคลองถม,พ่อค้าคลองถม,เสือป่า,จัดระเบียบ คลองถม